མཁའ་འགྲོ་གསང་བའི་ཆོས་སྐོར་ལས༔ མ་ཚང་ཁ་སྐོང་རིན་ཆེན་ཟ་མ་ཏོག་ཅེས་བྱ་བ་བཞུགས་སོ༔ རྒྱལ་བ་ཐམས་ཅད་བསྐྱེད་པའི་ཡུམ༔ ཡེ་ཤེས་མཚོ་རྒྱལ་ལ་ཕྱག་འཚལ༔ དེ་ཉིད་ཉམས་ལེན་
རྣལ་འབྱོར་གྱིས༔ ཕྲིན་ལས་མ་ཚང་ཁ་སྐོང་ནི༔ དང་པོ་རྣལ་འབྱོར་མཚན་ལྡན་པ༔ བཞུགས་པའི་
གནས་ཀྱི་ས་དཔྱད་བྱ༔ ས་གནམ་ཟླ་གམ་ཁ་དོག་དམར༔ རྩི་ཤིང་ལོ་འབྲས་མེ་ཏོག་འཁྲུངས༔ ཆུ་བོ་
དགའ་བ་འཁྱིལ་བའི་དབྱིབས༔ རྒྱབ་རི་བྲག་དང་མདུན་རི་སྤང༔ ཕྱི་ནང་བསྲུང་བཞིས་བརྒྱན་པ་དང༔ གཞན་ཡང་བཀྲ་ཤིས་རྫས་རྟགས་སོགས༔གཟུགས་དང་རྫས་དང་མ་ངེས་པའི༔ རི་ལྗོངས་ཀུན་ཏུ་བཀྲ་
ཤིས་པ༔ ནམ་མཁའ་བོ་རལ་ཟག་པ་དང༔ ས་ཡི་སྐྱོན་བརྒྱད་དང་བྲལ་བར༔ རྣལ་འབྱོར་སྒྲུབ་པའི་གནས་སུ་བྱ༔ དེ་ནས་ཕྱི་མཚམས་བཅད་པ་ནི༔ རྒྱལ་ཆེན་སྡེ་བཞིའི་ཐོ་འཛུགས་ཤིང་༔ གསེར་སྐྱེམས་
གཏོར་མ་བྱིན་རླབས་ནས༔ ཧཱུྃ༔ སྲིད་གསུམ་མགོན་པོ་རྫོགས་པའི་སངས་རྒྱས་དང༔ ས་གསུམ་དབང་ཕྱུག་རྒྱལ་དབང་པདྨ་སྐྱེས༔ དུས་གསུམ་རྒྱལ་ཡུམ་མཁའ་འགྲོ་མཚོ་རྒྱལ་གྱི༔ བཀའ་དང་དམ་ལ་བཞག་པའི་ཐ་ཚིག་ཅན༔ སངས་ རྒྱས་བསྟན་པ་བསྲུང་བའི་མཐུ་བོ་ཆེ༔ ཤར་ཕྱོགས་སྐྱོང་བའི་རྒྱལ་པོ་ཡུལ་འཁོར་སྲུང༔ དྲི་ཟ་འབུམ་སྡེའི་དམག་དང་བཅས་པ་རྣམས༔ འདིར་གཤེགས་རྟེན་མཁར་གཟུགས་དང་དབྱེར་མེད་བཞུགས༔ གཙང་མའི་གསེར་སྐྱེམས་གཏོར་མའི་མཆོད་པ་འབུལ༔ རྣལ་འབྱོར་སྒྲུབ་པའི་བར་ཆད་ཞི་བར་མཛོད༔
དེ་བཞིན་ཤར་དང་ལྷོ་དང་ནུབ་དང་བྱང་དུ་འགྲེས་སོ༔ འཕགས་སྐྱེས་པོ༔ སྤྱན་མི་བཟང༔ རྣམ་ཐོས་སྲས༔
གྲུལ་བུམ༔ ཀླུ་དབང་གནོད་སྦྱིན་བསྟོད་པ་ནི༔ ཧཱུྃ༔ ཤར་ཕྱོགས་དྲི་ཟའི་ཡུལ་ལ་དབང་བསྒྱུར་ཞིང༔ ཞི་བའི་ལས་མཛད་གསེར་གྱི་རྒྱལ་མཚན་ཐོག༔ རྒྱས་པའི་ལས་མཛད་ལྕགས་ཀྱུ་རལ་གྲི་འཛིན༔ དབང་གི་ལས་མཛད་ཤེལ་གྱི་མཆོད་རྟེན་འཛིན༔ དྲག་པོའི་ལས་མཛད་སྒྲ་སྙན་པི་ཝཾ་སྒྲོགས༔ ཡུལ་འཁོར་སྲུང་བའི་རྒྱལ་པོ་འཁོར་བཅས་ལ༔ བསྟན་པ་སྲུང་ཕྱིར་ཕྱག་འཚལ་མཆོད་ཅིང་བསྟོད༔
དེ་བཞིན་གྲུལ་བུམ་ཆུཿ བདག༔ གནོད་སྦྱིན༔ རྒྱས་པ༔ དབང༔ དྲག་པོ༔ རལ་གྲི༔ མཆོད་རྟེན༔ རྒྱལ་
མཚན༔ རྒྱལ་ཆེན་འཕགས་སྐྱེས་པོ༔ སྤྱན་མི་བཟང༔ རྣམ་ཐོས་སྲས༔ སྲོག་སྔགས་ཅུང་ཟད་བཟླས་ནས་
འདོད་གསོལ་ནི༔ ཧཱུྃ༔ རྒྱལ་པོ་ཆེན་པོ་འཁོར་དང་བཅས་པ་ཁྱེད་རྣམས་ཀྱི་སྔོན་གྱི་ཐ་ཚིག་གཉན་པོ་དྲན་བཞིན་རྣལ་འབྱོར་པའི་སྒྲུབ་པ་མཐར་མ་ཕྱིན་གྱི་བར་དུ་ཕྱི་ནང་གི་བར་ཆད་ཐམས་ཅད་ཞི་བའི་སྡོངས་གྲོགས་དང་ཕྲིན་ལས་རྒྱ་ཆེན་པོ་མཛད་དུ་གསོལ༔ ཨོཾ་བཛྲ་ས་མ་ཡ་རཀྵ་ཧཱུྃ་བྷྲཱུཾ་སྭཱ་ཧཱ༔ དེ་ནས་ནང་གི་སྒོ་མཚམས་
གཞུག་པ་ནི༔ ཁྲོ་བོ་རྟ་མགྲིན་དང་བདུད་རྩི་འཁྱིལ་བ་སྔར་ལྟར་སྒོ་བྱང་འདོགས༔ གཏོར་སྐྱེམས་བྱིན་གྱིས་བརླབས་ལ༔ ཧཱུྃ༔ སངས་རྒྱས་ཀུན་གྱི་བདེ་ཆེན་རྡོ་རྗེའི་གསུང༔ ཆགས་མེད་པདྨའི་བརྟུལ་ཞུགས་མཐུ་དང་ལྡན༔ སྲིད་གསུམ་ཉོན་མོངས་ཡེ་ཤེས་དབྱིངས་སུ་བཅོམ༔ དབང་ཆེན་རྟ་མགྲིན་རྟ་སྐད་སྒྲོགས་ལ་བསྟོད༔ ཟག་མེད་བདུད་རྩིའི་གཏོར་སྐྱེམས་འདི་བཞེས་ལ༔ རང་སྣང་གཞན་དུ་བཟུང་བའི་བར་ཆད་བགེགས༔ དངོས་མེད་ཀ་དག་དབྱིངས་སུ་མཚམས་བཅད་ནས༔ རང་བྱུང་ཡེ་ཤེས་རྟོགས་པའི་ཕྲིན་ལས་མཛོད༔ བདུད་རྩི་འཁྱིལ་བར༔ ཧཱུྃ༔ བདེ་གཤེགས་ཡོན་ཏན་རང་བཞིན་བདུད་རྩི་འཁྱིལ༔ འགྲོ་བའི་ཉོན་མོངས་ཡེ་ཤེས་མཆོག་དང་སྦྱར༔ ཁམས་གསུམ་རྡོ་རྗེར་ཡོངས་སུ་དག་པར་མཁས༔ བདུད་རྩི་འཁྱིལ་པ་དཔའ་བོ་མཆོག་ལ་བསྟོད༔ ཀུན་རྟོག་སྒྲིབ་པའི་མུན་པ་རབ་ཏུ་སངས༔ འཁོར་འདས་རོ་མཉམ་ལྟ་བའི་རྩལ་ཆེན་རྫོགས༔ ཕན་གནོད་གཤིས་བྲལ་ཀུན་བཟང་མཉམ་ཉིད་ཀློང༔ ཚེ་འདིར་བྱང་ཆུབ་ཐོབ་པའི་སྡོངས་གྲོགས་མཛོད༔
རང་སྔགས་བཟླ་ཞིང་བརྟན་བཞུགས་བྱ༔ འདོད་དོན་ཕྲིན་བཅོལ་སྨོན་ལམ་བཏབ༔ དེ་ནས་རྣལ་འབྱོར་
བདེ་བའི་གདན༔ འཁོད་ནས་ཆོ་ག་དཀྱུས་ལྟར་བཏང༔ བསྙེན་པ་བཟླ་བའི་ཕྲེང་བ་ནི༔ པདྨའི་སྙིང་པོ་མཆོག་ཡིན་ཏེ༔ བོ་དྷི་ཙིཏྟས་ལས་བཞི་འགྲུབ༔ ཐོད་པ་རྒྱན་ལྡན་དེ་དང་མཚུངས༔ ཙནྡན་ཤིང་དང་རཱ་
ག་དང༔ ཟངས་སོགས་དབང་གི་ཕྲེང་བ་གཅེས༔ རཀྴ་ལ་སོགས་འབྲས་བུའི་རིགས༔ གང་ཡང་རུང་ལ་
བྱིན་རླབས་བྱ༔ ཚུལ་བཞིན་བསྙེན་པ་བགྲང་བའི་ཚེ༔ ཆད་ལྷག་ལ་སོགས་སྐྱོན་དང་བྲལ༔ སྒྲ་ནི་དྲག་
ཞན་རན་པར་བྱེད༔ རྩོལ་བ་ཅན་གྱི་གང་ཟག་གིས༔ སྣང་བ་ལྷ་ཡི་རོལ་བར་སྦྱངས༔ རྩོལ་མེད་འོད་
གསལ་ཤིན་ཏུ་ཟབ༔ རོ་མཉམ་རྟོགས་པའི་རྣལ་འབྱོར་ལ༔མཁའ་འགྲོ་གསང་གསུམ་རོ་གཅིག་འདྲེས༔
གང་ཡང་གྲགས་སྟོང་བརྗོད་བྲལ་གྱི༔ དོན་རྟོགས་བར་དུ་བཟླ་བར་བརྩོན༔ སྣང་བའི་འཛིན་ཞེན་མ་ཞིག་
པར༔ ལྷ་ཡི་རྣལ་འབྱོར་རྒྱས་གདབ་བྱ༔ སེམས་ཀྱིས་གཉིས་འཛིན་རྟོགས་བྲལ་བར༔ ཏིང་འཛིན་བསྒོམས་
པས་རྩལ་ཤུགས་བསྐྱེད༔ གནས་སྐབས་གྲུབ་འབྲས་ལེགས་པ་ཙམ༔ དེ་ལ་མཆོག་ཏུ་མ་རློམས་པར༔ མཐར་ཐུག་ཀུན་བཟང་དགོངས་པའི་མཐིལ༔ ཇི་བཞིན་མངོན་གྱུར་ཡོན་ཏན་རྫོགས༔ འདི་ནི་རྩོལ་མེད་
ཨ་ཏིའི་ལུགས༔ བསྙེན་བསྒྲུབ་ཡན་ལག་གཞུང་བསྲིངས་སམ༔ ཡང་ན་བྱེ་ཆར་རྐྱང་ཁུག་གིས༔བཟླས་
པ་ཇི་བཞིན་བྱས་ཀྱང་རུང༔ ཉམས་ལེན་གནད་དེ་སྲོག་ལ་བཅིང༔ དེ་ལྟར་མཁའ་འགྲོ་ལེགས་བསྒྲུབས་
ནས༔ རྗེས་སུ་དངོས་གྲུབ་བླང་བ་ནི༔ ཨཱཿ རང་ཉིད་མཚོ་རྒྱལ་གསལ་བའི་གནས་གསུམ་ལས༔ འོད་ཟེར་དཀར་དམར་མཐིང་གས་ནམ་མཁའ་ཁྱབ༔ ཕྱོགས་བཅུའི་རྒྱལ་བའི་མཁྱེན་བརྩེ་ནུས་གསུམ་གྱི༔ བྱིན་རླབས་དངོས་གྲུབ་བསྡུས་ནས་རྫས་ལ་བསྟིམ༔ རྩ་སྔགས་མཐར༔ ཀཱ་ཡ་སིདྡྷི་ཨོཾ༔ ཝཱཀྐ་སིདྡྷི་ཨཱཿ ཙིཏྟ་སིདྡྷི་ཧཱུྃ༔ སརྦ་སིདྡྷི་ཧྲཱི༔ ཅི་མང་བཟླས་ནས་ཐོ་རངས་ཁར༔ཚོགས་དང་བསྐང་བཤགས་ཚུལ་བཞིན་གྲུབ༔ རྗེས་སུ་སྙན་གསན་དབབ་པ་ནི༔ ཧོ༔ ཕྱོགས་བཅུ་དུས་བཞིའི་རྒྱལ་བ་ཐམས་ཅད་ཀྱི༔ གསང་གསུམ་ཡེ་ཤེས་གཅིག་བསྡུས་སྒྱུ་མའི་འཕྲུལ༔ ཆགས་བྲལ་བདེ་བའི་སྣོད་གྱུར་ཅིར་ཡང་ངོམས༔ སྲིད་པའི་སྡུག་བསྔལ་ཉོན་མོངས་མ་ལུས་བཅོམ༔ སྒྱུ་འཕྲུལ་ལྷ་ཡི་བུ་མོ་མཚོ་རྒྱལ་གྱིས༔ གསང་གསུམ་ཟག་མེད་ཡེ་ཤེས་དངོས་གྲུབ་ཆར༔ སྐལ་ལྡན་གདུལ་བྱའི་ཞིང་སར་ལེགས་བབས་ནས༔ ཐེག་མཆོག་ལམ་གྱི་འབྲུ་བཅུད་རབ་ཏུ་སྨིན༔ མཆོག་ཏུ་དངོས་གྲུབ་མྱུར་ཐོབ་བྱིན་གྱིས་རློབས༔ དུས་ཀྱི་དང་པོ་སྐྱ་རེངས་ཤར་ལ་ཉེ༔ རྡོ་རྗེ་སྲིན་པོས་བདུད་བཞིའི་དཔུང་འཕྲོག་ཅིང༔ ཟག་མེད་ལྷ་མོའི་ཉི་དཀྱིལ་རབ་མཛེས་དེས༔ སྒྲུབ་པའི་དངོས་གྲུབ་འཛད་མེད་བདུད་རྩིའི་ཆར༔ སྐལ་ལྡན་བདག་ལ་ལེགས་པར་བསྩལ་དུ་གསོལ༔ གནས་ཡུལ་མཁའ་འགྲོའི་བྱིན་ཆེན་དབབ་པ་དང༔ ལས་བྱེད་མོ་རྣམས་ཕྱི་ནང་བར་ཆད་བསལ༔ མཆོག་གི་ཏིང་འཛིན་ཐུགས་ཀྱི་ཀློང་ནས་བརྒྱུད༔ བྱིན་རླབས་ཡར་བྱུང་གཟི་བརྗིད་འབར་བར་ཤོག༔ ལུས་ལ་རྡོ་རྗེ་མཁའ་འགྲོས་བྱིན་གྱིས་རློབས༔ ངག་ལ་པདྨ་མཁའ་འགྲོས་ནུས་རྩལ་བསྐྱེད༔ སེམས་ལ་སངས་རྒྱས་མཁའ་འགྲོས་ཏིང་འཛིན་སྤོར༔ རྩ་ཁམས་གནས་ཡུལ་མཁའ་འགྲོས་བྱིན་གྱིས་རློབས༔ མ་དག་ལས་ཀྱི་སྒྲིབ་པ་ཀུན་སྦྱངས་ནས༔ རི་རབ་རྡུལ་སྙེད་མཁའ་འགྲོའི་གཟི་བྱིན་ཕོབ༔ མ་དག་སེམས་ཀྱི་བག་ཆགས་ཀུན་སྦྱང་ནས༔ ནམ་མཁའི་མཐར་ཐུག་མཁའ་འགྲོའི་ཡེ་ཤེས་སྦོར༔ ཉམས་རྟོགས་ཏིང་འཛིན་བདེ་ཆེན་རབ་འབར་ནས༔ གཟུང་འཛིན་སྒྲིབ་པའི་ཚང་ཚིང་ལྷག་མེད་བསྲེགས༔ ཚེ་འདིར་ཡེ་ཤེས་མཁའ་འགྲོ་མཚོ་རྒྱལ་གྱི༔ རྡོ་རྗེ་གསུམ་གྱི་དངོས་གྲུབ་མཆོག་ཐོབ་ཤོག༔ ཅེས་བརྗོད་
དངོས་གྲུབ་གནས་གསུམ་གཏུག༔ བདུད་རྩི་རོལ་ཞིང་གཉིས་མེད་མཉམ་པར་བཞག༔ དེ་ནས་སྒོ་བྱང་ཁྲོ་བོར་གཏང་རག་ནི༔ མཆོད་ཅིང་བསྟོད་ནས་བཛྲ་མུཾ་གྱིས་གཤེགས༔ རྒྱལ་ཆེན་བཞི་ལ་གཏང་རག་
གཏོར་མ་འབུལ༔ ཧཱུྃ༔ སངས་རྒྱས་བསྟན་པ་བསྲུང་བའི་ཆོས་སྐྱོང་རྒྱལ༔ ཤར་ཕྱོགས་ཡུལ་འཁོར་བསྲུང་བ་འཁོར་དང་བཅས༔ རྣལ་འབྱོར་འདོད་དོན་ཚུལ་བཞིན་གྲུབ་ལེགས་ཏེ༔ རང་གི་གནས་སུ་གཤེགས་ཤིང་སླར་འབྱོན་འཚལ༔ བཛྲ་མུཾ༔ གྱིས་གཤེགས༔ དེ་བཞིན་གཞན་ལ་འཐུས་སོ༔ མཚམས་སུ་མཁའ་འགྲོའི་བསྐུལ་བ་ནི༔ ཧཱུྃ༔ གནས་ཀྱི་མཆོག་གྱུར་ཟངས་མདོག་དཔལ་གྱི་རི༔ ཡུལ་གྱི་དབང་པོ་ནུབ་ཕྱོགས་ཨོ་རྒྱན་ཡུལ༔ སྤྲུལ་པའི་ཞིང་ཁམས་དུར་ཁྲོད་བརྒྱད་སོགས་ནས༔ བདག་གི་མ་ཅིག་ཡེ་ཤེས་མཚོ་རྒྱལ་མ༔ རྗེས་ཆགས་ཁྲོ་འབར་ཉམས་བརྒྱའི་རོལ་རྩེད་ཀྱིས༔ གདུལ་བྱའི་མཐུན་སྣང་སྟོན་པའི་བཀའ་དྲིན་ཅན༔ སྔོན་གྱི་ཐུགས་བསྐྱེད་གཉན་པོ་མ་དོར་བར༔ ཐུགས་དམ་དབང་གིས་གནས་འདིར་གཤེགས་སུ་གསོལ༔ ཉམ་ཐག་བུ་ཡི་གཉིས་འཛིན་འཁྲུལ་སེམས་ཀྱི༔ ལོག་རྟོག་འཁོར་བའི་སྡུག་བསྔལ་བཟོད་ལགས་སམ༔ ཤིན་ཏུ་ཉམ་ང་འཇིགས་པའི་གཡང་ས་དེར༔ བཤེས་བྲལ་བདག་ལ་ཐུགས་རྗེས་མི་གཟིགས་སམ༔ བཟོད་མེད་ལས་ཀྱིས་ཡང་ཡང་གདུང་བ་ཡི༔ མར་གྱུར་འགྲོ་འདི་བློ་ཡིས་མི་འདོར་བར༔ ཐུགས་རྗེ་ཆེན་པོ་དོན་ཡོད་ལྕགས་ཀྱུ་ཡིས༔ སྡུག་བསྔལ་རྒྱ་མཚོར་བྱིང་རྣམས་འདྲེན་དུ་གསོལ༔ ཡང་ཡང་གསོལ་བ་འདེབས་པའི་གང་ཟག་ལ༔ དགྱེས་བཞད་ཞལ་གྱི་དཀྱིལ་འཁོར་ལེགས་པར་སྟོན༔ སྤྱན་ཟུང་པདྨའི་ཟེའུ་འབྲུ་དཀྱུས་རིང་བས༔ འཛུམ་པའི་རྣམ་འགྱུར་ཅིར་ཡང་ངོམ་བཞིན་གཟིགས༔ ཞབས་ཟུང་ཤིང་ལོའི་གར་སྟབས་འཁྲིལ་ལྡེམས་བཞིན༔ རྣམ་འགྱུར་གར་གྱི་རོལ་རྩེད་ལྡེམས་སེ་ལྡེམ༔ འཇའ་དང་འོད་ཟེར་སྣ་ཚོགས་ཀྱི་ལི་ལི༔ དྲི་ཞིམ་བདུད་རྩིའི་ངད་ལྡང་ཐུ་ལུ་ལུ༔ མཁའ་འགྲོའི་བརྡ་སྐད་མང་པོ་ཏི་རི་རི༔ དྲིལ་གཡེར་སྒྲ་སྙན་མང་པོ་སི་ལི་ལི༔ ཅང་ཏེའུ་ཐོད་པའི་རྔ་སྒྲ་ཁྲོ་ལོ་ལོ༔ རིན་ཆེན་རུས་རྒྱན་འཕྱང་འཕྲུལ་ཏ་ལ་ལ༔ ལྕང་ལོའི་ཐོར་གཙུག་ཟར་བུ་ཤིགས་སེ་ཤིག༔ མཉེན་ལྕུགས་འཁྲིལ་ལྡེམས་གང་བསྒྱུར་ཁྲིགས་སེ་ཁྲིག༔ གནས་ཡུལ་མཁའ་འགྲོའི་བརྡ་སྐད་སེངས་སེ་སེང༔ དཔའ་བོ་དཔའ་མོའི་ཤུགས་གླུ་ཀྱུ་རུ་རུ༔ བགེགས་འདུལ་དྲག་པོའི་ཧཱུྃ་སྒྲ་ལྡི་རི་རི༔ དར་གདུགས་རིན་ཆེན་རྒྱལ་མཚན་ཀྱི་ལི་ལི༔ ཐུལ་ཕྲན་པདྨའི་ཆར་འབེབས་ཟི་ལི་ལི༔ སྟེང་ན་བླ་མའི་བྱིན་རླབས་སྤྲིན་ལྟར་གཏིབས༔ བར་ན་ཡི་དམ་དངོས་གྲུབ་ཆར་ལྟར་འབེབས༔ འོག་ན་མ་དང་མཁའ་འགྲོ་གློག་ལྟར་འཁྱུགས༔ རྣལ་འབྱོར་ལུས་ལ་བདེ་བའི་ཡེ་ཤེས་འབར༔ ངག་ལ་ནུས་མཐུ་བྱིན་རླབས་ཚད་ལས་འདས༔ སེམས་ལ་ཟག་མེད་འོད་གསལ་ཏིང་འཛིན་ཤར༔ གནས་གསུམ་མཁའ་འགྲོས་སྒོ་གསུམ་བྱིན་གྱིས་རློབས༔ གནས་ཡུལ་མཁའ་འགྲོས་རྩ་གནས་བྱིན་གྱིས་རློབས༔ སྒོ་མཚམས་མཁའ་འགྲོས་ཡན་ལག་བྱིན་གྱིས་རློབས༔ དབྱིངས་ཀྱི་མཁའ་འགྲོས་ཨ་ཏིའི་རྟོགས་པ་སྐྱེད༔ རྩལ་གྱི་མཁའ་འགྲོས་འཁྲུལ་རྟོག་དབྱིངས་སུ་སོལ༔ ལས་བྱེད་མཁའ་འགྲོས་ཕྱི་ནང་བར་ཆད་སོལ༔ སྤྲུལ་པའི་མཁའ་འགྲོས་རྣལ་འབྱོར་འདོད་དོན་སྒྲུབས༔ པདྨའི་ཟབ་རྒྱས་གསུང་རབ་རྒྱ་མཚོའི་བཅུད༔ སྐལ་ལྡན་སྨིན་གྲོལ་དཔལ་དུ་ལེགས་ཐོབ་ནས༔ ཚེ་འདིར་མཁའ་སྤྱོད་མཁའ་འགྲོ་མཚོ་རྒྱལ་དང་༔ ཞལ་མི་གཉིས་པར་རིམ་གཉིས་རྣལ་འབྱོར་ཚུལ༔ ཅི་བཞིན་མངོན་གྱུར་མཐའ་ཡས་འགྲོ་བ་རྣམས༔ རྡོ་རྗེ་ཐེག་པའི་གདུལ་བྱར་འགྱུར་བར་ཤོག༔ སྲོག་སྔགས་ཧྲཱིཿཧཱུྃཿཕེཾཿ
སོགས་བཟླ༔ འདི་ནི་བྱིན་རླབས་གནད་བསྐུལ་ཏེ༔ ཚར་གཅོད་རྗེས་འཛིན་དོན་རབ་འགྲུབ༔ འབྲེལ་ཚད་
མཁའ་འགྲོའི་གདུལ་བྱར་འབྱུང༔ སླར་ཡང་ཕྲིན་ལས་རྣམ་བཞིའི་སྒོས༔ འགྲོ་དོན་བྱང་ཆུབ་ཐོབ་པའི་སླད༔ ཕན་བདེའི་སྦྱོར་བ་ཅི་རིགས་པས༔ གཞན་དོན་སྤྱོད་པ་རྒྱལ་བའི་སྲས༔མཚོ་རྒྱལ་གནད་ཀྱི་ཏི་ཀའོ༔ གློ་བུར་འཆི་ལྟས་བྱུང་བ་ན༔ སྐྲ་སེན་དྲི་མའི་ལེན་ཆགས་དང༔ གླུད་གཏོར་བཟོས་ཏེ་འགུགས་གཞུགས་བྱ༔ བདེ་གཤེགས་བཞི་བའི་མཚན་བརྗོད་ཅིང༔ སཾ་བྷ་ར་ཡི་སྔགས་ཀྱིས་བསྔོ༔ ཀྱཻ༔ ཕྱོགས་ཕྱོགས་དེ་ནི་ཕ་ཀི་ན༔ ལྷོ་ཕྱོགས་ས་རིམ་དགུ་ཡི་འོག༔ ལྕགས་མཁར་དྲུག་ཅུའི་གྲོང་ཁྱེར་ན༔ ཁམས་གསུམ་ཚེ་སྲོག་ཟ་བའི་བདུད༔ འཆི་བདག་གཤིན་རྗེ་སྟོབས་པོ་ཆེ༔ ཁ་ནས་མེ་འབར་དམོད་སྔགས་འདོན༔ བ་སྤུ་མཚོན་ཆའི་བུ་ཡུག་འཚུབས༔ དུག་རླངས་ན་བུན་སྤྲིན་ལྟར་འཕྱོ༔ བྱིས་པ་ཡིན་ཀྱང་རྩིས་ལ་འདེབས༔ གཞོན་པ་ཡིན་ཀྱང་ཤོ་རྒྱན་འཕེན༔ རྒན་པ་རྣམས་ནི་ཁྲམ་ལ་འདེབས༔ དུས་བཞིའི་རྟགས་འཛིན་རྩིས་གྲངས་བརྩོན༔ ལེགས་ཉེས་ཤན་འབྱེད་དགེ་སྡིག་རྩི༔ དེ་འཁོར་ཡི་དྭགས་མང་པོའི་ཚོགས༔ ལྷ་ཀླུ་གནོད་སྦྱིན་ཤ་ཟའི་རིགས༔ ཕྱོགས་སྐྱོང་སྲིན་པོ་གཞན་དག་ལ༔ འདོད་ཡོན་གཏོར་མ་སྐུ་གླུད་འབུལ༔ སྔགས་དང་ཕྱག་རྒྱས་བྱིན་བརླབས་ནས༔ ཏིང་འཛིན་ཟག་མེད་ནམ་མཁའ་མཛོད༔ ཆོས་དབྱིངས་རྒྱན་གྱུར་མཆོད་སྤྲིན་འབུལ༔ དམོད་པའི་ཞགས་པས་བཟུང་བ་ཁྲོལ༔ མཚམས་སྦྱོར་ལས་ཀྱིས་བཅིངས་པ་ཁྲོལ༔ སྟོབས་ཀྱིས་མནན་པ་མ་ལུས་ཁྲོལ༔ ཚེ་སྲོག་བླ་ཡིད་བརྐུས་པ་དང༔ ཉམས་རལ་ཟད་ཅིང་ཆད་པ་རྣམས༔ རྟེན་འབྲེལ་མདོས་གླུད་འདི་ཡི་མཐུས༔ ཐམས་ཅད་མ་ལུས་སོར་ཆུད་ཅིང༔ བྱང་ཆུབ་བར་ཆད་ཞི་བ་དང༔ འགྱུར་མེད་སྲོག་གི་ཀ་བ་ཚུགས༔ ཆད་མེད་ཚེ་ཡི་དམུ་ཐག་སྲིངས༔ གཞོམ་མེད་བླ་ཡི་རྟེན་ཕུ